Grace Mugabe-saak: Slagoffer glo geld aangebiedVan links is Debbie en Gabriella Engels, Kallie Kriel, uitvoerende hoof van AfriForum, adv. Gerrie Nel, hoof van AfriForum se private vervolgingseenheid, Katy van der Merwe, operasionele bestuurder van die AfriForum-trauma-eenheid en Willie Spies, AfriForum se regsverteenwoordiger. Foto: AfriForum Gabriella Engels (20), die model van Johannesburg wat beweer dat sy Sondag deur die Zimbabwiese presidentsvrou Grace Mugabe aangerand is, is glo geld aangebied om die saak te skik. Adv. Gerrie Nel, hoof van AfriForum se private vervolgingseenheid, het Donderdagmiddag tydens ŉ mediakonferensie in Centurion gesê die Engels-gesin is deur “ŉ derde party” genader wat hulle geld aangebied het. Volgens Nel is daar geen bedrag genoem nie en is Engels ook nie gedreig nie. Gabriella en haar ma, Debbie, sowel as Kallie Kriel, uitvoerende hoof van AfriForum, Willie Spies, AfriForum se regsverteenwoordiger, en Katy van der Merwe, operasionele bestuurder van die AfriForum-trauma-eenheid, was ook by die konferensie teenwoordig. Daar is tydens die konferensie uiteengesit hoe AfriForum Engels en haar gesin sal bystaan in hul soeke na geregtigheid. Volgens Kriel het AfriForum besluit om Engels by te staan omdat sy ŉ rolmodel vir baie Suid-Afrikaners is. “Baie mense is bang om te baklei vir geregtigheid wanneer die oortreder iemand in ŉ magtige posisie is. Nie enigiemand sou bereid wees om in so ŉ situasie standpunt in te neem nie, maar Gabriella was bereid om dit te doen. En daarom is dit vir ons ŉ eer om haar by te staan,” het Kriel gesê. Nel het gesê AfriForum sal die vordering van die saak monitor en seker maak dat die nodige en korrekte vervolgingstappe gedoen word. “Almal is gelyk voor die gereg en daar kan nie selektiewe vervolging wees nie. Ons sal dophou of die staat wel besluit om hierdie saak te vervolg en indien nie, sal ons private vervolging oorweeg,” het hy gesê. Hy het later bygevoeg Engels is vanoggend [Donderdag] deur die ondersoekbeampte in die saak gebel wat aan haar gesê het die polisie gaan binnekort ŉ lasbrief vir Mugabe se inhegtenisneming uitreik. Maroela Media het vroeër berig Engels beweer Mugabe het haar die afgelope naweek in ŉ hotel in Sandton aangerand nadat sy Engels in die geselskap van haar twee seuns aangetref het. Nadat Engels ŉ saak van aanranding by die polisie aanhangig gemaak het, het Mugabe haar egter op diplomatieke immuniteit beroep en geweier om ŉ waarskuwingsverklaring af te lê. Die Zimbabwiese regering is tans in gesprek met die departement van internasionale betrekkinge en samewerking (Dirco) om te bepaal of diplomatieke immuniteit aan Mugabe toegestaan sal word of nie. Adv. Gerrie Nel, hoof van AfriForum se private vervolgingseenheid. Skermskoot: AfriForum Diplomatieke immuniteit Spies het gesê AfriForum het vroeër vandag ŉ brief aan Dirco gestuur waarin die organisasie sy kommer en mening uitspreek oor Mugabe se aandrang op diplomatieke immuniteit. Volgens Spies word die betrokke wetlike raamwerk ten opsigte van diplomatieke immuniteit in die brief uiteengesit. “Volgens wet kan diplomatieke immuniteit nie gebruik word om vervolging van ernstige misdade vry te spring nie. Ons wet definieer ernstige misdade as enige misdaad waarvoor, indien ŉ beskuldigde skuldig bevind word, daar ŉ vonnis van vyf jaar tronkstraf of meer opgelê kan word,” het hy verduidelik. “As ons kyk na die feite blyk dit dat hierdie voorval ŉ prima facie-saak van aanranding met die doel om ernstig te beseer is. Dit is dus ŉ ernstige misdaad binne die definisie van die wet. Ons is van mening dat daar ŉ duidelik saak gemaak kan word dat Dirco nie in die posisie is om in hierdie omstandighede diplomatieke immuniteit aan die Zimbabwiese presidentsvrou toe te staan nie.” Spies het gesê AfriForum wag vir Dirco se besluit oor die kwessie voordat hy op verdere stappe sal besluit. Hy het gesê te midde van onbevestigde bespiegeling dat Mugabe gaan probeer of reeds probeer het om die land te verlaat, sal AfriForum dit oorweeg om ŉ dringende hofaansoek in te dien om te verhoed dat sy toestemming gegun word om Suid-Afrika te verlaat. Debbie Engels. Skermskoot: AfriForum Van der Merwe het op haar beurt gesê die AfriForum-trauma-eenheid sal Engels en haar gesin met berading bystaan, asook vir Engels help met voorbereiding vir hofverrigtinge, indien nodig. Engels se ma, Debbie, het AfriForum bedank vir die hulp wat hulle aan haar en haar dogter verleen. “Ek is so dankbaar vir al die hulp wat julle aan ons gee. Nou kan ek effens rustiger slaap in die wete dat daar iemand aan ons kant is wat my gaan help om te veg vir geregtigheid vir my dogter. Hierdie vrou gaan nie skotvry wegstap ná wat sy aan my dogter gedoen het nie,” het sy gesê. Kriel het in antwoord op ŉ vraag van ŉ joernalis gesê bewerings dat Engels ŉ dwelmmuil is of in ŉ verhouding met een van die Mugabe-broers is, is verregaande en maak hom kwaad. “Sy is die slagoffer hier en moenie as ŉ oortreder gesien word nie. Sy is ŉ onskuldige vrou wat die broers net geken het en wat deur iemand aangerand is wat dink sy is onaantasbaar.”